Pensionarea anticipată fără penalizare a fost eliminată din noua Lege a Pensiilor, care va intra în vigoare începând cu 1 septembrie 2024, pentru anumite categorii de angajați români.
În Monitorul Oficial nr. 832 din data de 10 septembrie 2020 a fost publicată Legea 201/2020, care modifică art. 65 alin. (5) din Legea nr. 263/2010 privind sistemul unitar de pensii publice.
Conform acestei acte normative, persoanele care au locuit cel puțin 30 de ani în zonele afectate de poluare datorată extracției, preparării și arderii cărbunelui, precum și într-o rază de 8 km în jurul acestora, beneficiază de reducerea vârstei standard de pensionare cu 2 ani.
Vârsta standard de pensionare este de 63 de ani pentru femei și de 65 de ani pentru bărbați.
Această prevedere nu se va mai aplica în conformitate cu noua Lege a Pensiilor, care intră în vigoare de la 1 septembrie 2024.
Președintele Casei de Pensii, Daniel Baciu, a explicat că noile reguli nu elimină categoria de pensie anticipată, ci vizează evitarea pensionărilor premature din sistemul public de pensii.
"Referitor la pensionarea anticipată, există două categorii: cea cu penalitate și cea fără penalitate. De pensia anticipată beneficiază persoanele care au realizat un stagiu complet de cotizare de 35 de ani. Aceștia pot să iasă mai devreme la pensie cu 5 ani și au o penalitate de maximum 30%. Cei care au un stagiu de cotizare suplimentar față de cei 35 de ani pot să iasă mai devreme la pensie fără nicio penalitate.
Referitor la condițiile impuse de Comisia Europeană privind eliminarea unor facilități pentru pensia anticipată, acestea nu se referă strict la categoria de pensionare anticipată prevăzută în sistemul public de pensii, ci la pensionarea prematură a unor beneficiari de pensie, în special cei care beneficiază de reducere a vârstei standard de pensionare din cauza condițiilor grele de muncă.
Nu este vorba de eliminarea categoriei de pensie anticipată, ci de evitarea pensionărilor premature din sistemul public de pensii", a declarat Baciu, conform stiripesurse.ro.
În iunie 2023, Parlamentul a extins lista localităților poluate din România, care permit reducerea vârstei de pensionare din cauza mediului poluat, incluzând și locuitorii din Bistra și Sălciua din județul Alba, Aluniș, Arad, Cicir, Fântânele, Frumușeni, Horea, Mândruloc, Tisa Nouă, Vladimirescu din județul Arad, Pitești din județul Argeș, Comănești din județul Bacău, Băița din județul Bihor, Codlea din județul Brașov și Giurgiu, municipiul reședință al județului cu același nume.